 NA SAMMY WAWERU SPIKA wa Seneti, Amason Kingi, ametoa onyo kwa Waziri wa Utumishi wa Umma, Moses Kuria, kuhusu ukosoaji wake kwa mchakato unaoendelea wa kumwondoa mamlakani Gavana wa Meru, Kawira Mwangaza.  Gavana huyo ambaye anaandamwa na changamoto za kiutawala anatarajiwa kujua hatma yake leo, Jumatano, Novemba 8, 2023 baada ya kura ya kutokuwa na imani naye kupitishwa na madiwani (MCAs) wa Meru, maamuzi sasa yakiwa mikononi mwa Bunge la Seneti. Spika Kingi ameelezea wasiwasi wake kufuatia cheche za maneno zinazorushwa na Wakenya, hasa baadhi ya viongozi serikalini akilalamika kwamba hatua hiyo itaathiri mchakato wa kusikiliza malalamishi ya Bunge la Kaunti ya Meru. Kingi anasema Wakenya, pamoja na maafisa wa umma wa ngazi ya juu, wanapaswa kujiepusha na kutoa maoni, iwe kwa njia ya maandishi au kwa matamshi, kuhusu mdahalo wa kumuondoa Gavana Mwangaza. “Mnamo Jumanne (Novemba 7, 2023), niliwaonya maseneta dhidi ya kutoa maoni, iwe kwa njia ya maandishi au semi za matamshi, kuhusiana na pendekezo la kumwondoa mamlakani kwa njia ya kura ya kutokuwa na imani Mheshimiwa Kawira Mwangaza, Gavana wa Kaunti ya Meru, wakati suala hilo likiwa mbele ya Seneti. Nina wasiwasi kumekuwa na maoni ambayo huenda yakadhuru mchakato unaondelea katika Seneti, yanayosambazwa kwenye majukwaa mbalimbali ya kijamii, ikiwa ni pamoja na mtandao wa X (awali Twitter) na Wakenya wakiwemo maafisa wa ngazi ya juu serikalini.” Seneta Kingi aliongeza, “Hasa, Waziri wa Utumishi wa Umma, Utendaji, na Utoaji wa Huduma ametoa machapisho kadhaa yakikosoa mchakato unaondelea, kutisha, na kutoa shutuma kwa baadhi ya maseneta. Suala la kumuondoa Gavana ni mjadala wa umma. Mchakato huu unapeperushwa moja kwa moja katika vituo mbalimbali tajika vya televisheni, ikiwa ni pamoja na YouTube, na haupaswi kutumika kama njia kulenga seneta fulani na kutoa shutuma dhidi ya Seneti.” Kikao cha Seneti kusikiliza kesi ya kuondolewa kwa Gavana Mwangaza kilianza Jumanne, MCA wa Meru wakimtuhumu kwa matumizi mabaya ya ofisi, ufujaji na ubadhirifu wa mali ya umma. Isitoshe, madiwani hao wanalalamikia Gavana Mwangaza kutumia mamlaka yake kuajiri watu wa familia yake katika kaunti. Hali kadhalika, anatuhumiwa kwa kutoa vitisho, kudhalilisha na kukashifu viongozi wengine wa kaunti, uteuzi wa nyadhifa usio halali, na kukiuka sheria za uongozi. Waziri Kuria amekuwa akimuunga mkono Bi Mwangaza kusalia ofisini, akilaumu baadhi ya maafisa wakuu serikalini na viongozi waliochaguliwa kufuatia mahangaiko yanayoandama Gavana Mwangaza. Jaribio la sasa kumbandua ni la pili, chini ya kipindi cha mwaka mmoja. Mnamo Jumanne, Bw Kuria alichapisha kwenye akaunti yake ya X orodha ya maseneta ambao alidai wanatumika kumwondoa Gavana Mwangaza mamlakani. Baadhi ya maseneta waliotajwa ni pamoja na Aaron Cheruiyot wa Kericho, Jackson Mandago wa Uasin Gishu, Kamau Murango (Kirinyaga), na Wahome Wamatinga wa Nyeri, miongoni mwa wengine. “KOMENI HAYO. Ushahidi ni wazi kwamba mnatumika vibaya,” Kuria alihoji kupitia X. Chapisho hilo aidha limezua hisia mseto, huku likionekana kumkera Spika wa Seneti, Bw Amason Kingi, ambaye amemkosoa vikali Waziri huyo wa Utumishi wa Umma. “Hivyo basi nawaonya; Mheshimiwa Moses Kuria, Waziri wa Utumishi wa Umma, Utendaji, na Utoaji wa Huduma na watu wengine wote wasizungumze na kutoa maoni, iwe kwa maandishi au kwa njia ya matamshi, kuhusu mchakato wa kumuondoa mamlakani Gavana Kawira Mwangaza wa Meru. Yanaweza kuathiri uamuzi kupata haki,” Spika Kingi alionya. Ikiwa Waziri Kuria hatatii onyo hilo, Bunge la Seneti limetishia kumwita. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  